Χωριό με ανεμόμυλο
Ο **Γιόζεφ φαν Μπρέντελ** (φλαμανδικά: **Jozef van Bredael**, **Joseph van Bredael** ή **Josef van Bredael**, 14 Αυγούστου 1688 - 2 Απριλίου 1739) ήταν Φλαμανδός ζωγράφος γνωστός για τα ιταλικού ύφους τοπία και τις ρωπογραφίες με σκηνές εκθέσεων, αγορών βοοειδών και χωριών.

Βιογραφία
---------

Ο Γιόζεφ φαν Μπρέντελ προερχόταν από οικογένεια καλλιτεχνών στην Αμβέρσα και ήταν δεύτερος γιος του Γιόρις φαν Μπρέντελ και της Γιοάννα Μαρία φαν Ντίπενμπεϊκ. Ο πατέρας του, όπως και ο παππούς του Πίτερ φαν Μπρέντελ ήταν επίσης ζωγράφοι. Οι θείοι του Γιαν Φρανς φαν Μπρέντελ και Γιαν Πίτερ φαν Μπρέντελ ο πρεσβύτερος επίσης ήταν ζωγράφοι. Η μητέρα του ήταν θυγατέρα του επιφανούς Ολλανδού ζωγράφου Άμπραχαμ φαν Ντίπενμπεϊκ. Ο αδελφός του, Γιαν Πίτερ φαν Μπρέντελ ο νεότερος ήταν επίσης ζωγράφος, που σταδιοδρόμησε με επιτυχία στη Βιέννη. Ο Γιόζεφ εκπαιδεύτηκε από τον πατέρα του.

Τοπίο ποταμού με βάρκες κοντά σε χωριό
Το 1706 ο Γιόζεφ και ο εξάδελφός του Γιαν Φρανς συνήψαν συμβόλαιο με τον έμπορο τέχνης της Αμβέρσας Γιάκομπ ντε Βίττε για τη δημιουργία αντιγράφων πινάκων του Φίλιπς Βάουβερμαν και του Γιαν Μπρίγκελ του πρεσβύτερου επί μια σειρά ετών. Σύμφωνα με το συμβόλαιο, ο Γιόζεφ θα ελάμβανε έξι γκίλντερς (χρυσά νομίσματα) ανά έργο τον πρώτο χρόνο, οκτώ γκίλντερς τον δεύτερο και δέκα γκίλντερς κατά τον τρίτο και τέταρτο χρόνο, συν μπόνους ενός σελλινίου. Με τη λήξη του συμβολαίου θα ελάμβανε, επίσης, μια μπλε φορεσιά. Ο Γιαν Φρανς πληρωνόταν κατά τι περισσότερο, ως περισσότερο έμπειρος από τον δεκαοκτάχρονο εξάδελφό του, αλλά είχε, επίσης, τον επιπλέον όρο ότι θα εργαζόταν για τον Γιάκομπ ντε Βίττε αποκλειστικά. Καθώς οι Μπρέντελ δεν υπέγραφαν να αντίγραφα, είναι αδύνατον να ξεχωρίσει κανείς ποιος από τους έφτιαξε κάθε συγκεκριμένο αντίγραφο. Πιθανότατα ο όχι και τόσο ευσυνείδητος ντε Βίττε να πώλησε τα αντίγραφα αυτά ως πρωτότυπα, καθώς τα αντίγραφα ήταν ιδιαίτερα καλές απομιμήσεις του ύφους των καλλιτεχνών που είχαν φτιάξει τα πρωτότυπα έργα. Το αρχικό συμβόλαιο του Γιόζεφ ήταν τετραετές, αλλά είναι πιθανόν να εργάστηκε μεγαλύτερο χρονικό διάστημα για τον ντε Βίττε.

Δεν είναι σαφές πότε μετοίκησε στη Γαλλία. Αναφέρεται ότι μετέβαινε στη Γαλλία για να εργαστεί το 1725. Και εκεί εργάστηκε ως αντιγραφέας, δημιουργώντας μερικά αντίγραφα έργων του Κλωντ Λορραίν, για λογαριασμό που σημαντικού Γάλλου συλλέκτη Ζαν-Φρανσουά Λεριζέ ντε Λα Φαι (
Jean-François Leriget de La Faye)r. Άλλοι ιστορικοί τέχνης αναφέρουν ότι ο Γιόζεφ μετοίκησε στη Γαλλία το 1735 ή το 1736, αφού ολοκλήρωσε τη διαδικασία της κληρονομιάς του αδελφού του Γιαν Πίτερ, ο οποίος είχε αποβιώσει στη Βιέννη. Όρισε τον Φλαμανδό ζωγράφο Φρανς φαν Στάμπαρτ (Frans van Stampart), ζωγράφο της Αυλής της Βιέννης, να ενεργήσει ως διαχειριστής της περιουσίας του αδελφού του. Στη Γαλλία έγινε μέλος της Βασιλικής Ακαδημίας της Αυλής του Λουδοβίκου, Δούκα της Ορλεάνης.

Δεν νυμφεύτηκε ποτέ και πιθανόν απεβίωσε στο Παρίσι το 1739.

Έργο
----

Ορεινό τοπίο με μορφή που διαβάζει μπροστά σε μια καλύβα
Ο Γιόζεφ Μπρέντελ ζωγράφισε ως επί το πλείστον τοπία και σκηνές μάχης και δημιούργησε αντίγραφα και μιμήσεις συνθέσεων καλλιτεχνών του 17ου που παρέμεναν δημοφιλείς κατά τον 18ο αιώνα, όπως οι Γιαν Μπρίγκελ ο πρεσβύτερος, Φίλιπς Βάουβερμαν και Κλωντ.

Καθώς υπέγραφε τους πίνακές του με το μονόγραμμα JB, όπως ο Γιαν Μπρίγκελ, υπάρχουν πολλοί πίνακές του που εσφαλμένα έχουν αποδοθεί στον Μπρίγκελ. Ο φαν Μπρέντελ αντέγραψε πολλές συνθέσεις του Μπρίγκελ και, ως συνέπεια, εμπνεύστηκε από το ύφος τους. Ερμήνευσε το ιδίωμα του Μπρίγκελ με την αισθητική της δικής του εποχής και προσέθεσε μια προσωπική νότα στις καμπύλες των μορφών του και τις πινελιές του. Η ποιότητα της εκτέλεσης και ο λεπτεπίλεπτος νατουραλισμός του Μπρέντελ τον τοποθετούν ανάμεσα στους καλύτερους οπαδούς και μιμητές του Γιαν Μπρίγκελ του πρεσβύτερου, μαζί με τους Πέιτερ Χάισελς, Τεομπάλντ Μισώ και Ματάις Σούβερντς.

Έδινε ιδιαίτερη προσοχή στη λεπτομέρεια, ζωγραφίζοντας σχολαστικά τις μορφές του και το διάκοσμό τους σε στυλ μικρογράφου. Ήταν σε θέση να δημιουργεί την ψευδαίσθηση μιας ακολουθίας επιπέδων στις συνθέσεις του, μέσω της χρήσης πλευρικών σκηνών και της χρήσης μιας παλέτας με λεπτές αποχρώσεις, που έτεινε προς τους κυρίαρχους τόνους του μπλε και του καφέ, αλλά παρέμενε πάντα απαλή και λεπτή.

Εκτελούσε τις πετυχημένες του συνθέσεις σε πολλές, σχεδόν όμοιες παραλλαγέ΄ς, όπως δείχνουν οι δυο παραλλαγές του πίνακα *χωριό με ανεμόμυλο*, η πρώτη από τις οποίες πωλήθηκε στις 4 Ιουλίου 2012 από τον οίκο "Christie’s" και 
η άλλη που πωλήθηκε από τον οίκο "De Jonckheere Master paintings".

Παραπομπές
----------

1. 1 2  (Ολλανδικά) *RKDartists*. rkd.nl/explore/artists/12237. Ανακτήθηκε στις 23  Αυγούστου 2017.
2. 1 2  «Joseph van Bredael». *Biografisch Portaal*. 60667128.
3. ↑  «Bredael, Josef van» (Αγγλικά) 17  Ιανουαρίου 2018. Ανακτήθηκε στις 9  Οκτωβρίου 2017.
4. 1 2  rkd.nl/explore/artists/12237. Ανακτήθηκε στις 15  Οκτωβρίου 2016.
5. ↑  (Αγγλικά) *CERL Thesaurus*. Consortium of European Research Libraries. cnp01093543. Ανακτήθηκε στις 9  Οκτωβρίου 2017.
6. 1 2  Joseph van Bredael στο Ολλανδικό Ίδρυμα Ιστορίας της Τέχνης (Ολλανδικά)
7. 1 2 3  Wilhelmus Johannes Franciscus Juten, G. C. A. Juten, *Taxandria*, Volume 7, 1900, p. 184 (Ολλανδικά)
8. ↑  Walther Bernt, *The Netherlandish painters of the seventeenth century, Volume 1*, Phaidon, 1970, p. 19
9. ↑  Die Künstlerfamilie Van Bredael Αρχειοθετήθηκε 2014-12-09 στο Wayback Machine. at wouwerman.de 1991 (Γερμανικά)
10. ↑  Ad. Siret, *BREDAEL, Jean-François VAN*, in Biographie nationale de Belgique
11. 1 2  Rochelle Ziskin, *Sheltering Art: Collecting and Social Identity in Early Eighteenth-century Paris*, Penn State Press, 2012, p. 100
12. ↑  F. Jos. van den Branden, Franz Jozef Peter van den Branden, *Geschiedenis der Antwerpsche Schilderschool, Part 1*, Buschmann, 1883, p. 1033 (Ολλανδικά)
13. 1 2 3  Jozef van Bredael, Village animated with people Αρχειοθετήθηκε 2014-12-10 στο Wayback Machine. at De Jonckheere Master paintings
14. ↑  D. H. van Wegen, *Het Vlaamse schilderkunst boek*, Waanders, 2005, p. 220 (Ολλανδικά)

Εξωτερικοί σύνδεσμοι
--------------------

* Πολυμέσα σχετικά με το θέμα  Joseph van Bredael στο Wikimedia Commons

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 47924033
* LCCN: nr2006031277
* ISNI: 0000 0000 6687 5978
* GND: 132476029
* SUDOC: 124319211
* BPN: 60667128
* ULAN: 500006863
* RKD: 12237

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |